ซิงเกอร์ยิ้มขายดีปีหน้าฝันโต25%
ซิงเกอร์ รับผลดี 6 แสนครัวเรือนเสียหายน้ำท่วม คาดความต้องการเครื่องใช้ไฟฟ้าพุ่ง ดันยอดขายโตกว่าปกติ 15%
5 ธ.ค. 2554

ซิงเกอร์ รับผลดี 6 แสนครัวเรือนเสียหายน้ำท่วม คาดความต้องการเครื่องใช้ไฟฟ้าพุ่ง ดันยอดขายโตกว่าปกติ 15% 
นายบุญยง ตันสกุล กรรมการ ผู้จัดการ บริษัท ซิงเกอร์ประเทศไทย (SINGER) เปิดเผยว่า ในปีนี้บริษัทคาดว่ายอดขายจะมีการเติบโต 15% จากปีที่ผ่านมา ซึ่งเป็นอัตราเติบโตเฉลี่ยปกติ แต่ในปีหน้ามีโอกาสเห็นการขยายตัวถึง 20-25% ได้
สาเหตุหลักเนื่องจากตามตัวเลขคาดการณ์จากทางการพบว่ามีครัวเรือนที่ได้รับความเสียหายจากน้ำท่วมถึง 6 แสนครัวเรือน แต่ความต้องการเครื่องใช้ไฟฟ้าน่าจะมากกว่านี้ 
บริษัทได้สำรวจแล้ว พบว่าลูกค้ามีประมาณ 8,000 ราย ที่ได้รับผลกระทบจากน้ำท่วม ปัญหาที่พบส่วนใหญ่ไม่ได้เกิดจากลูกค้าไม่มีเงินจ่าย แต่เกิดจากพนักงานไม่สามารถเข้าไปเก็บเงินได้ 
ทั้งนี้ จำนวนลูกค้าที่รับผลกระทบได้ลดลงเหลือ 400-500 ราย ส่วนใหญ่กระจุกในพื้นที่ จ.นนทบุรี และปทุมธานี ถือว่าไม่ได้มากจากจำนวนบัญชีลูกค้าทั้งหมดที่มีมากถึง 1.4 แสนบัญชี
อย่างไรก็ตาม บริษัทได้ออกมาตรการช่วยเหลือกรณีลูกค้าผ่อนชำระในสินค้าราคาเกิน 2.5 หมื่นบาท และสินค้าถูกน้ำท่วม หากมียอดค้างต่ำกว่า 2,000 บาท บริษัทจะตัดหนี้สูญ แต่หากเกินระดับนี้ สามารถนำเงินที่ได้ผ่อนไปแล้วมาดาวน์ในสินค้าใหม่ได้ 
นอกจากนี้ เตรียมช่าง 200 คน อาสาซ่อมเครื่องใช้ไฟฟ้าให้ชาวบ้านโดยไม่คิดค่าใช้จ่าย และหากเป็นสินค้าซิงเกอร์ต้องเปลี่ยนอะไหล่จะลดราคา 25% แต่กรณีเป็นสินค้าของยี่ห้ออื่น จะให้ลูกค้าซื้ออะไหล่มาให้เอง